b'\n_START_ARTICLE_\nFran Ferjan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Gorici, kjer ga je petja u\xc4\x8dil skladatelj A. Hribar je v Ljubljani \xc5\xa1tudiral bogoslovje, ter se glasbeno izobra\xc5\xbeeval pri A. Foersterju, in bil 1890 posve\xc4\x8den v duhovnika. Nato je kot kaplan slu\xc5\xbeboval v Ilirski Bistrici, v Trnovem (Ljubljana) in pri sv. Jakobu v Ljubljani, potem kot suplent v ljubljanskem semeni\xc5\xa1\xc4\x8du (do 1917), kot \xc5\xbeupnik v Mav\xc4\x8di\xc4\x8dah, 1919 pa je postal kanonik v Novem mestu._NEWLINE_Glasbe, prakti\xc4\x8dne in teoreti\xc4\x8dne, se je u\xc4\x8dil ve\xc4\x8dinoma sam, mnogo je pridobil tudi po prijateljskem ob\xc4\x8devanju s Premrlom. Tradicionalnega korala se je \xc5\xa1el u\xc4\x8dit k benediktincem v Sekovo, proizvajanje starih polifonih skladb je poslu\xc5\xa1al v Regensburgu._NEWLINE_\xc5\xbde kot bogoslovec je vodil pevski zbor bogoslovcev, kot duhovnik v Ljubljani mo\xc5\xa1ki pevski zbor katoli\xc5\xa1kega delavskega dru\xc5\xa1tva in od 1899\xe2\x80\x931917 (z malim presledkom) \xc5\xbeenski zbor katoli\xc5\xa1kega dru\xc5\xa1tva za delavke. \xc5\xbde kot kaplan pri sv. Jakobu je prevzel pevski pouk v semeni\xc5\xa1\xc4\x8du (do 1917) ter isto\xc4\x8dasno pou\xc4\x8deval na orglarski \xc5\xa1oli liturgiko in cerkvenoglasbeno zgodovino, koralno ter nekaj \xc4\x8dasa tudi figuralno petje. Sodeloval je pri Cecilijinem dru\xc5\xa1tvu kot odbornik, bil \xc4\x8dlan cerkvenoglasbene komisije za ljubljansko \xc5\xa1kofijo in 1917 postal knezo\xc5\xa1kofov duhovni svetnik._NEWLINE_Ferjan\xc4\x8di\xc4\x8d je napisal naslednje skladbe: Mo\xc5\xa1ki zbori (Lj., 1906); Me\xc5\xa1ani in \xc5\xbeenski zbori (Lj., 1909); 7 ven\xc4\x8dkov slovenskih narodnih pesmi (1909); Litanije Srca Jezusevega (1913); Lavretanske in sv. Jo\xc5\xbeefa litanije (1915). Ve\xc4\x8d skladb je \xc5\xa1e v nekaterih drugih zbirkah: v Slavi presvetlega Evharistiji - 3 skladbe, v Silvestrovih Kupletih (kuplet = lahkotna pesmica s posmehljivo ostjo) - 3 kupleti, v Foersterjevi Cantica sacra III. - 2 Tantum ergo, v Ljudski pesmarici - 1 skladba, v Alja\xc5\xbeevi pesmarici - 1 zborovska pesem, v Premrlovi Pesmarici za mladino - 1 pesem, v bro\xc5\xa1uri ob vseslovenskim mladeni\xc5\xa1kim shodom na Brezjah skladba Mati na Brezjah. Zlo\xc5\xbeil je tudi ve\xc4\x8d pevskih vlog k raznim igram._NEWLINE_Ferjan\xc4\x8di\xc4\x8d je tudi avtor pesmi Pozdrav, katere refren\xc2\xa0\xc2\xbbOj slavljenec dana\xc5\xa1nji, pozdravljen tiso\xc4\x8dkrat!\xc2\xab\xc2\xa0ob praznovanju rojstnih dni v nekaterih slovenskih regijah nadome\xc5\xa1\xc4\x8da tujo, globalno najbolj uveljavljeno pesem Vsenajbolj\xc5\xa1e za te.'